Живи језици: часопис за стране језике и књижевности
Часопис Живи језици објављује радове из области глотодидактике, лингвистике и примењене лингвистике, филологије и студија културе, као и библиографије, хронике и приказе научне, стручне, уџбеничке и приручне литературе. Часопис је отвореног приступа, а прилози пролазе кроз процес двоструке анонимне рецензије.
Друштво за стране језике и књижевности, Филолошки факултет Универзитета у Београду
АСПЕКТУАЛНОСТ У НЕМАЧКОМ И СРПСКОМ ЈЕЗИКУ ИЗ КОГНИТИВИНОЛИНГВИСТИЧЕ ПЕРСПЕКТИВЕ
Циљ овог рада је да анализира категорију аспектуалности користећи се сазнањима до којих је дошла когнитивна лингвистика, и то превасодно се ослањајући на теорију конструкција, онако како ју је представила и дефинисала Голдберг. Конструкциона граматика, која конструкцију као основну језичку јединицу сматра спојем форме и функције, омогућила је одступање од устаљене перцепције аспектуалности, односно од анализирања искључиво пунозначних глагола. На тај начин се у овом истраживању дошло до проматрања, анализе и потом до систематичне поделе свих језичких средстава која могу бити носиоци аспектуалног значења и у немачком и y српском језику . Поред пунозначних глагола, који су прототипични носиоци аспектуалних yначења, ту спадају и шематизоване галголске фразе, многе неглаголске лексеме и синтагме, као и шири контекст.
Сва права задржана (c) 2024 Катарина Станчић https://creativecommons.org/licenses/by-nc-sa/4.0
ГОВОРНИ ЧИН СУГЕСТИЈЕ У ОНЛАЈН РЕЦЕПТИМА У СРПСКОМ И ЕНГЛЕСКОМ ЈЕЗИКУ У ОКВИРУ ТЕОРИЈЕ РЕЛЕВАНЦИЈЕ
Циљ овог истраживања био је утврдити лексичке и граматичке карактеристике говорних чинова сугестија у онлајн рецептима на српском и америчком енглеском језику у оквиру теорије релеванције (Спербер и Вилсонова 1995). Сугестије су анализиране у складу са когнитивним и комуникацијским принципима и могућим импликатурама. Анализа је заснована на петнаест примера сугестија у српском и четрнаест у америчком енглеском. Ови примери су затим упоређени како би се утврдило да ли постоје конкретне разлике по питању говорног чина сугестија. Резултати показују да свака сугестија има своје јединствене импликатуре и комуникацијске ефекте у зависности од форме у којој је сугестија дата, као и од текста који следи. Што се тиче два језика, у овом истраживању нема значајних разлика сем неколико карактеристика које се јављају у само једном од ових језика. Постоји само три случаја (10.3%) директних сугестија (нпр. мој савет је, топло препоручујем), један у српском и два у енглеском. Осталих 26 примера (89.7%) сугестија у оба језика дати су индиректно.
Сва права задржана (c) 2024 Гордана Ивковић https://creativecommons.org/licenses/by-nc-sa/4.0
ПОДУЧАВАЊЕ КУЛТУРЕ И ИKK У НАСТАВИ ЕНГЛЕСКОГ ЗА ПОСЕБНЕ НАМЕНЕ У КОНТЕКСТУ УГОСТИТЕЉСТВА ИЗ ПЕРСПЕКТИВЕ СТУДЕНАТА
Рад има за циљ да испита ставове студената угоститељства о значају елемената културе и интеркултурне комуникативне компетенције (IKK). Такође испитује потребу за укључивањем културних елемената у наставу Енглеског језика за посебне намене (ЕСП) и процењује интеркултурну осетљивост студената одсека Висока хотелијерска школа у Београду. IKK је кључна за ефикасну пословну комуникацију у сектору угоститељства. Стога ово истраживање тежи унапређењу наставног плана и програма Енглеског језика за посебне намене узимајући у обзир ставове и потребе студената у вези са IKK у пословном окружењу. Резултати анкете показују да су студенти заинтересовани за увођење елемената културе у ЕСП наставу и препознају важност интеркултурних аспеката. Такође, показују склоност студената ка етнорелативистичком погледу на друге културе. Унапређење курикулума аспектима интеркултурне компетенције може утицати на подробнију припрему студената за изазове са којима ће се суочавати у свом будућем занимању.
Сва права задржана (c) 2024 Јована Николић https://creativecommons.org/licenses/by-nc-sa/4.0
ЈЕЗИЧКЕ ОДЛИКЕ НОВИНСКИХ НАСЛОВА О ВЕШТАЧКОЈ ИНТЕЛИГЕНЦИЈИ У ЕЛЕКТРОНСКИМ ИЗДАЊИМА ИТАЛИЈАНСКИХ ДНЕВНИХ НОВИНА
У овоме раду, користећи метод анализе садржаја, бавили смо се језичким одликама наслова о вештачкој интелигенцији ексецерпираних из електронских издања најчитанијих италијанских дневних новина Corriere della Sera и La Repubblica објављиваних од јануара 2020. године до септембра 2023. године. Истраживање је спроведено на корпусу од 864 новинска наслова, које смо посматрали из два угла – лексичког и синтаксичког. Циљ нам је био да, анализирајући лексички састав новинских наслова, прикажемо неприлагођене позајмљенице, термине и ониме који се јављају у обрађеном корпусу и да, у оквиру синтаксичке анализе, испитамо какви су по синтаксичкој структури анализирани новински наслови. Резултати истраживања су показали да у нашем корпусу преовлађују англицизми из области информатике, да су међу онимима најзаступљенијa имена технолошких компанија, робота, четботова и виртуелних асистената, као и да су најбројнији наслови са синтаксичком формом просте реченице.
Сва права задржана (c) 2024 Јелена Пухар https://creativecommons.org/licenses/by-nc-sa/4.0
ПРЕЦИЗНОСТ У АРТИКУЛАЦИЈИ ЕНГЛЕСКИХ ИНТЕРДЕНТАЛНИХ ФРИКАТИВА КОД СРПСКИХ ОСНОВНОШКОЛАЦА
Главни циљ нашег истраживања био је да се испита да ли и у којој мери позиција енглеских интерденталних фрикатива [θ] и [ð] у речи (иницијална, средишња или финална) утиче на прецизност у њиховој артикулацији, како код изговора појединачних речи тако и у контексту текста. Такође смо проучавали који се гласови користе као замена у случају непрецизне артикулације гласова [θ] и [ð]. Надаље, спровели смо компаративну анализу у погледу прецизности артикулације енглеских интерденталних фрикатива између две узрасне групе ученика основне школе како бисмо проценили могући утицај подучавања и изложености језику на прецизност њиховог изговарања. Прикупљени подаци показују да учесници у нашој студији најпрецизније изговарају [θ] и [ð] када се налазе у финалној позицији у речи, док се безвучни интердентални фрикатив [θ] изговара са већом прецизношћу од његовог звучног пара [ð]. Учесници у истраживању су најчешће замењивали енглеске интерденталне фрикативе [θ] и [ð] српским плозивима [t] and [d], што се може сматрати последицом принципа универзалне граматике. Коначно, ученици осмог разреда су показали већу прецизност код артикулације гласова [θ] и [ð] у поређењу са ученицима петог разреда, што сугерише да подучавање и изложеност језику могу имати позитиван утицај на прецизност артикулације.
настава енглеског језика, основна школа, изговор, дентални фрикативи, интерјезик
Сва права задржана (c) 2024 Сања Раковић https://creativecommons.org/licenses/by-nc-sa/4.0
СЕМАНТИЧКЕ ПРОМЕНЕ У РУСКИМ АНГЛИЦИЗМИМА У ПЕРИОДУ МЕЂУМИЛЕНИЈУМСКИХ ДЕШАВАЊА У РУСКОМ ДРУШТВУ
Рад је имао за задатак да истражи природу и правце деловања актуелних и динамичких семантичких процеса у структури руских англицизама које су се одвијале у периоду од краја 70-их година прошлог века па, малтетне, до данашњих дана, стављајући, притом, ове две граничне тачке у поредбени однос, што истраживању придаје и упоредно-историјску димензију. Овај релативно кратак временски период је изабран јер се карактерише бурним и садржајним променама које су задесиле руско друштво. Такве социјално условљене промене су се показале као функционални спољашњи фактори у развоју савременог руског језика. Англицизме, као етимолошки специјални лексички слој савременог руског језика, смо одабрали да бисмо видели како се они понашају у периоду када резултати сваколике активности једног друштва, кога чине представници управо енглеског језика као матерњег, доживе глобалну експанзију и популарност. Истраживање је показало присуство већине семантичких процеса које је наука дефинисала за период преласка из 20. у 21. век, али и изоловало неке нове, у чему се огледа његов највећи допринос. За већину процеса су, такође, дати и социолошки коментари – конкретне друштвене појаве која су довеле до неке промене у семантичкој структури англицизама.
промене у руском друштву на преласку из 20. у 21. век
Сва права задржана (c) 2024 Василије Стоиљковић, Татјана Вулетић, Сузана Стојковић https://creativecommons.org/licenses/by-nc-sa/4.0
ПРИКАЗ РЕЧНИКА И ГЛОСАРА ЕНГЛЕСКОГ ЈЕЗИКА СТРУКЕ ЗА СТУДЕНТЕ СПЕЦИЈАЛНЕ ЕДУКАЦИЈЕ И РЕХАБИЛИТАЦИЈЕ
Савладавање стручне терминологије је један од основних циљева наставе страног језика струке, па је и проналажење и употреба одговарајућих речника као референтне литературе у извођењу наставе непроцењива. Циљ овог рада је да прикаже постојеће једнојезичне и двојезичне речнике и глосаре из области специјалне едукације и рехабилитације и укаже на њихове предности и мане, у складу са потребама студената прве године Факултета за специјалну едукацију и рехабилитацију Универзитета у Београду. Поред тога, рад јасно указује на потребу креирања модерног, адекватног и приступачног речника из ове области, који би задовољио потребе циљне групе студената и који би се користио као помоћно наставно средство у оквиру извођења наставе енглеског језика струке.
Сва права задржана (c) 2024 Маја Иванчевић Отањац https://creativecommons.org/licenses/by-nc-sa/4.0
ИНИЦИЈАЛНО ОБРАЗОВАЊЕ НАСТАВНИКА СТРАНИХ ЈЕЗИКА У РЕПУБЛИЦИ СРБИЈИ: МИШЉЕЊА ПРОФЕСОРА МЕТОДИКЕ НАСТАВЕ СТРАНОГ ЈЕЗИКА
Према важећим законским регулативама Републике Србије наставници запослени у основним и средњим школама морају имати одговарајући степен академског образовања. Стога, сматрамо да су мишљења универзитетских наставника који образују будући наставни кадар од изузетног значаја за квалитет наставе. Општи циљ рада јесте стицање увида у важност и организацију иницијалног образовања наставника страног језика из перспективе универзитетских професора ангажованих у настави методичких предмета на универзитетима у Републици Србији. Путем онлајн анонимног упитника истражујемо која су мишљења професора о актуелним тенденцијама у иницијалном образовању наставника страних језика и могућностима за стицање неопходних наставничких компетенција. У фокусу рада су искључиво наставници страних језика који се уче у основним и средњим школама у Републици Србији, односно енглеског, немачког, руског, француског, шпанског и италијанског језика. На основу резултата анкете анализирамо постојећу организацију универзитетских курсева методичке оријентације, као и евентуалну неопходност за њиховим усклађивањем са савременим језичким образовним политикама и планирањем
Сва права задржана (c) 2024 Тијана Гаши, Милица Поповић https://creativecommons.org/licenses/by-nc-sa/4.0
МОДАЛНОСТ У ВАЗДУХОПЛОВНОЈ ТЕЛЕКОМУНИКАЦИЈИ ПУТЕМ РАДИОТЕЛЕФОНИЈЕ
Комуникација путем радиотелефоније (РТФ) између пилота и контролора летења одвија се употребом посебног варијетета енглеског језика, који се састоји из две компоненте, прописане фразеологије, као доминантног средства комуникације, и „обичног“ језика. У циљу постизања јасне и недвосмислене размене информација, захтеви који се односе на употребу овог језика своде се суштински на максимално могуће поједностављење граматичких структура и лексике. У том смислу, прописану фразеологију карактерише изражена лимитираност граматичких структура, па је тако и модална компонента значајно редукована. Присуство модалности у нешто већој мери евидентира се у комуникацији путем радиотелефоније у неуобичајеним и у ванредним ситуацијама, за које не постоји прописана фразеологија, услед чега учесници у комуникацији морају да прибегну „обичном“ језику. Доминантна модална компонента у комуникацији путем прописане фразеологије је модалност догађаја, док се у комуникацији која подразумева употребу „обичног“ језика могу, поред деонтичке и динамичке модалности, наћи и примери епистемичке модалности.
Сва права задржана (c) 2024 Маја Јевтовић Шулејић https://creativecommons.org/licenses/by-nc-sa/4.0
ПРЕПРЕЗЕНТАЦИЈА ГЛУВИХ ЖЕНА У ИСТОРИЈСКИМ МОНОГРАФИЈАМА ЧУЈУЋИХ АУТОРА
Овај рад истражује историјску заступљеност глувих жена у општим и специјализованим историјским текстовима. Упркос њиховом значајном доприносу, глуве жене се често занемарују, што доводи до перцепције њиховог идентитета првенствено као глувих појединаца, а не као жена. Ова двострука маргинализација и унутар заједнице глувих и ширег друштва наглашава системска питања у историјској науци. Главни радови аутора као што су Сацхс, Лане и Баинтон, иако су кључни у документовању културе глувих, често занемарују јединствена искуства и достигнућа глувих жена. Кључне прекретнице, попут избора Гертруде Галовеј за прву жену председницу Националне асоцијације глувих у САД и оснивање удружења Deaf Women United Inc. (DWU), су минимално истражене, одражавајући шире друштвене родне предрасуде. Овај рад наглашава критичну потребу за инклузивним историјским наративима који у потпуности интегришу искуства глувих жена. Документовањем и признавањем њихових јединствених изазова и доприноса, можемо подстаћи свеобухватније и правичније разумевање историје, оснажујући глуве жене потврђивањем њиховог идентитета и достигнућа. Кључне речи: глуве жене, историјска репрезентација, маргинализација, студије глувих, родна пристрасност.
Сва права задржана (c) 2024 Ана Јовановић https://creativecommons.org/licenses/by-nc-sa/4.0
ТЕМАТСКИ И ГРАМАТИЧКИ САДРЖАЈИ УЏБЕНИКА ЗА ОСМИ РАЗРЕД ЗА ПРЕДМЕТ НЕМАЧКИ ЈЕЗИК КАО ДРУГИ СТРАНИ ЈЕЗИК
На основу корпусне анализе актуелних и најчешће коришћених уџбеника у осмом разреду основне школе за предмет немачки језик као други страни језик, а то су уџбеници: ,,Wir neu 4”, ,,Magnet neu 4”, ,,Maximal 4”, ,,Deutsch! Das will ich! 8”, ,,Hallo, Freunde! 4”, желимо представити граматичке и тематске садржаје који су у њима најчешће заступљени и навести оне који уопште нису или су мање у њима присутни, а предвиђени су Наставним планом и програмом. На почетку ћемо представити и општу и специфичну предметну компетенцију, као и значај и улогу стандарда. Такође желимо додатно представити ниво језичке компетенције А2 коју би ученик требало стећи на крају четврте године учења другог страног језика у другом циклусу основног образовања.
Заједнички европски оквир, други страни језик, општа предметна компетенција, специфична предметна компетенција, граматички садржаји, тематски садржаји, ниво језичке компетенције А2
Сва права задржана (c) 2024 Катарина Цветановић https://creativecommons.org/licenses/by-nc-sa/4.0
КОНЦЕПТУАЛНО ПОЉЕ ЉУБАВИ У ФРАЗЕОЛОГИЗМИМА ИТАЛИЈАНСКОГ, ШПАНКОГ И СРПСКОГ ЈЕЗИКА КОЈИ САДРЖЕ КОМПОНЕНТУ ОКО
Рад се бави контрастирањем фразеологизама са компонентом око у италијанском, шпанском и српском језику, с циљем утврђивања идентичности, сличности и разлика на интерлингвалном нивоу. Имајући у виду висок фраземотворни потенцијал соматске лексеме, истраживање се ограничило на само једно концептуално поље - „љубав“. Истраживање је спроведено с циљем да се установи да ли ће представници две лингвокултуролошке заједнице које говоре типолошки сличним језицима (италијански и шпански) концептуализовати феномене на сличнији начин него што то чине припадници српке језичко-културне заједнице, чији је језик типолошки удаљен. Иницијална хипотеза била је да ће генетски сроднији језици делити више заједничких фразеолошких карактеристика у односу на генетски несродан језик. У циљу спровођења истраживања из одговарајућих општих и фразеолошких речника ексцерпирана је грађа која је потом подвргута контрастивној и концептуалној анализи. Резултати контрастирања показују да припадници италијанске и шпанске лингвокултурне заједнице на сличнији начин концептуализују љубав у својим соматским фразеологизмима, али и да српски фразеолошки фонд бележи значајан број случајева апсолутне елвиваленције, као резултат заједничког европског порекла фразема, калкирања или полигенезе.
kontrastivna frazeologija, ekvivalencija, ljubav, oko, italijanski, španski, srpski
Сва права задржана (c) 2023 Marija Vujović https://creativecommons.org/licenses/by-nc-sa/4.0
ПРОЗОДИЈСКЕ ОСОБИНЕ ПАРЕНТЕТИЧКИХ ИЗРАЗА У ФОРМИ КЛАУЗЕ У СРПСКОМ ЈЕЗИКУ
Циљ овог рада јесте да представи анализу прозодијских особина парентетичких израза у форми клаузе у српском језику. При анализи у обзир се узима висина, интензитет, брзина артикулације, као и интонацијски домен у односу на клаузу у којој се парентетички израз налази. Говорећи о висини и интензитету, примећено је да изговор клаузе домаћина прати силазну путању без обзира на присуство парентетичког израза. Што се тиче брзине артикулације, није било могуће уочити правилности у понашању парентетичког израза у односу на клаузу домаћина. Узимајући у обзир интонацијски домен, може се рећи да парентетички изрази у форми клаузе у српском језику имају тенденцију ка формирању одвојених интонацијских фраза, бивајући тако сврстане у ‘прототипске парентетичке изразе’ према подели коју даје Дехe’с (2014).
Сва права задржана (c) 2024 Gordana Ćirić Ognjenović https://creativecommons.org/licenses/by-nc-sa/4.0
АНАЛИЗА ПРЕВОДА ИДИОМА У ПРОГРАМУ ЗА МАШИНСКО ПРЕВОЂЕЊЕ GOOGLE TRANSLATE НА ПРИМЕРУ РОМАНА „ЧИТАВ ЖИВОТ“ И „ТРАФИКАНТ“ ЗА ЈЕЗИЧКИ ПАР НЕМАЧКО-СРПСКИ
Овај рад се бави анализом превода идиома са немачког на српски језик у програму за машинско превођење Google Translate. Корпус чине романи Роберта Зеталера „Читав живот“ и „Трафикант“. Циљеви истраживања били су (1) да се испита степен препознавања идиома у зависности од њиховог типа и (2) да се испитају потешкоће које доводе до грешака у преводу идиома у овом програму. Квантитативном и квалитативном анализом утврђено је да је степен препознавања семи-транспарентних идиома најнижи и да се ови идиоми углавном преводе дословно. Степен препознавања семи-прозирних идиома налази се на другом месту, док се потпуни идиоми најбоље препознају у овом програму. Анализа грешака показала је да су у корпусу заступљене грешке дословног превода, погрешног избора, погрешног смисла и превода са енглеског језика. До ових грешака доводе различите потешкоће, попут непрепознавања идиома у тексту, лексичке и структурне некореспонденције, потешкоће да се одабере права семема и посредног превода са енглеског језика. Додатна анализа прецизних превода показала је да Google Translate у преводу идиома користи превод идиомом сличног значења и сличне или различите форме и парафразу.
Сва права задржана (c) 2024 Ljiljana Tasić https://creativecommons.org/licenses/by-nc-sa/4.0
УНАПРЕЂИВАЊЕ ИНТЕРКУЛТУРНЕ КОМПЕТЕНЦИЈЕ УЗ ПОМОЋ НОВИНА И ЧАСОПИСА У НАСТАВИ НЕМАЧКОГ КАО СТРАНОГ ЈЕЗИКА: БОСАНСКИ, НЕМАЧКИ, СРПСКИ
Интеркултурна комуникативна компетенција у последњим је деценијама у многим областима постала кључна вештина. Дефинише се као способност појединца да се „на одговарајући […] начин односи према страним културама и њиховим припадницима [...], с њима комуницира и разуме их“ (Лизебринк 2016: 8). Пошто су језик и култура блиско повезани, савремена настава страних језика посматра се као место где се ученици могу бавити садржајима који се односе на културу. Као представници друштвеног дискурса, за ову сврху посебно су погодни штампани медији. Циљ чланка је показати на практичном примеру како се уз помоћ новина и часописа из различитих земаља може унапредити интеркултурна комуникативна компетенција у настави страних језика. У оквиру пројекта „Sprachlos?“ који је намењен будућим наставницима немачког као страног језика из Босне и Херцеговине, Србије и Немачке, осмишљава се и реализује наставна јединица у којој мешовите групе студената упоређују и анализирају новине и часописе користећи одређене критеријуме. Корпус чине босанскохерцеговачке, српске и немачке новине и часописи различитих жанрова. Као резултат групног рада, пронађене су како сличности у погледу форме, садржаја, визуелног дизајна и циљне публике, тако и јасне разлике у погледу огласа о рођењу или смрти, итд. Након тога следи заједничка рефлексија о стеченим спознајама.
интеркултурна комуникативна компетенција
Сва права задржана (c) 2023 Danijela Vranješ, Lara Hedžić https://creativecommons.org/licenses/by-nc-sa/4.0
СРПСКИ КАО СТРАНИ ЈЕЗИК У ТЕОРИЈИ И ПРАКСИ V
Рад нема апстракт јер је у питању хроника.
Сва права задржана (c) 2024 Стефан Милошевић https://creativecommons.org/licenses/by-nc-sa/4.0
ПРОЈЕКТНИ ПРИСТУП У НАСТАВИ ФРАНЦУСКОГ ЈЕЗИКА НАСТАВНИЧКЕ СТРУКЕ
Пројектни приступ учењу страног језика, а посебно језика струке, посебно је погодан за развој когнитивних способности јер комбинује физичке, менталне и језичке активности, а предност учења заснованог на извршењу пројектних задатака управо је у смислености тих задатака у правој језичкој комуникацији. У настави и учењу страног језика струке задаци поред лингвистичке укључују и професионалну, социолингвистичку, социокултуролошку и интеркултурну компоненту и доприносе стручном оспособљавању студената. У раду анализирамо најпре могућности и предности пројектног приступа у настави страног језика струке, а потом и улогу наставника страног језика струке, неопходност његове озбиљне припреме, велике стручне оспособљености, маштовитости и стрпљења. Користећи дескриптивну и аналитичку методу, предлажемо пројектни модел у настави француског језика за будуће учитеље и васпитаче који би био одговор на конкретне потребе њиховог будућег стручног ангажовања и који би стога позитивно утицао на њихову мотивацију и водио ка бољим постигнућима. Закључујемо да је примере пројектних задатака неопходно унети у све уџбенике страних језика струке јер се тако на најбољи начин даје смисао учењу овог предмета и развија свест студената о његовом значају, а знање које стичу чини трајнијим јер се уче путем искуства.
француски језик струке, наставнички позив, пројектни приступ, задатак, уџбеник.
Сва права задржана (c) 2023 Ана Вујовић https://creativecommons.org/licenses/by-nc-sa/4.0
МЕСТО АРАПСКОГ ЈЕЗИКА У УПОРЕДНИМ ПРОУЧАВАЊИМА СЕМИТСКИХ ЈЕЗИКА
Семитски језици потичу из древних времена, и подручје на коме су се они говорили није се много мењало око три миленијума (осим Етиопије) све до ширења ислама у VII веку. Назив семитски потиче из Старог завета од легендарног Сема, сина Ноја, јер су народи и племена на Арабијском полуострву који су говорили и говоре бројним језицима сматрани његовим потомцима. Многобројни писани споменици који потичу из III миленијума пре н. е. говоре о територијалној распрострањености семитских језика од Блиског истока до Иранске висоравни. Касније су се семитски језици (имајући у виду арапски књижевни језик и његове дијалекте) проширили и на регион Северне Африке. Постоје бројни докази о присуству Арапа на древном Блиском истоку, у земљама плодног полумесеца и суседних крајева, али је арапски постао доминантан семитски језик успоном и експанзијом ислама у VII веку н. е. Арапски језик је имао огроман значај у периоду средњег века, а такође је био и остао један од најважнијих језика људске цивилизације. У овом раду бавићу се положајем арапског језика у упоредном проучавању са њему сродним семитским језицима.
Сва права задржана (c) 2023 Стефан Јовичић https://creativecommons.org/licenses/by-nc-sa/4.0
БИБЛИОГРАФИЈА РАДОВА ИЗ ОБЛАСТИ МЕТОДИКЕ НАСТАВЕ СРПСКОГ КАО СТРАНОГ ЈЕЗИКА (2018–2022)
Узимајући у обзир очигледно повећање интересовања за методиком наставе српског као страног језика, циљ нам је да овом библиографијом представимо објављене научне резултате у периоду од средине 2018. до краја 2022. године, као и да податке о објављеним монографијама и научним чланцима учинимо што доступнијим заинтересованој стручној јавности.
методика наставе српског као страног језика
Сва права задржана (c) 2024 Aleksandar Novaković https://creativecommons.org/licenses/by-nc-sa/4.0
Интертекстуалне везе романа Странац и Мерсо, контра-истрага: постколонијално преиспитивање Камијевог наслеђа
У раду се анализирају интертекстуалне везе романа Странац Албера Камија и романа Мерсо, контра-истрагаКамела Дауда, обликованог као постколонијални дијалог са Камијевим романом, опусом и, још шире, идеолошким импликацијама класика европске књижевности. Полазећи од односа двају романа, рад даје краћи преглед две струје тумачења Камијевог наслеђа: оних која полазе од интенције текста и оних која ту интенцију занемарују, стављајући акценат на имплицирану идеологичност текста. Узимањем у обзир Камијевог опуса и идеја филозофије егзистенцијализма као ширег контекста анализе, рад покушава да пронађе средње тло између поменутих смерова тумачења, при чему се Даудов роман указује амбивалентним у свом вредновању и (пре)исписивању приче Странца. Напослетку се проналази потенцијална типолошка веза раних аутора постколонијалне мисли и Камијевог имплицитног приповедача. Указује се и на везе потлаченог и апсурдног човека, односно на другачију употребу појма апсурда двојице аутора.
Сва права задржана (c) 2022 Јована Иветић https://creativecommons.org/licenses/by-nc-sa/4.0
Интегрисање метакогнитивних стратегија у макроструктуру уџбеника страног језика
Метакогнитивне стратегије су од изузетног значаја у процесу образовања, будући да учење чине организованим, смисаоним процесом којим ученик може самостално да управља и уређује га у складу са својим могућностима и потребама. Нажалост, иако завређују значајно место у процесу учења страних језика и образовања уопште, генерално су слабо заступљене и углавном нису укључене у школске уџбенике. У раду ћемо представити кратак осврт на дефиницију метакогниције, истичући интердисциплинарност овог појма, а затим приказати метакогнитивне стратегије и њихову поделу. Кроз тај процес приказаћемо примену метакогнитивних стратегија у односу на четири кључне језичке активности. Коначно, размотрићемо које од наведених стратегија могу бити инкорпориране у структуру уџбеника, на који начин и у којим сегментима структуре. Такође, значајно је питање да ли уџбеник самостално доприноси реализацији поменуте метакогнитивне стратегије или захтева и присуство и придружени рад наставника.
Сва права задржана (c) 2022 Весна Алексић https://creativecommons.org/licenses/by-nc-sa/4.0
Детерминанте у развоју италијанске латинице
Циљ овог рада је преглед главних историјских фактора који су утицали на изглед данашње италијанске латинице. Од општих информација о латинском писму и о томе у ком је облику оно ушло у средњи век, преко средњовековних решења за неороманске фонеме, до вишевековног процеса стандардизације језика, у овом раду је пружен увид у детерминанте развоја италијанске латинице и разлоге због којих су и данас актуелна нека графичка решења која нарушавају однос једна графема – једна фонема унутар италијанског језика. Једно од поглавља је посвећено и покушајима реформе писма, са циљем да се пронађе узрок конзервативости италијанског начина писања.
Сва права задржана (c) 2022 Ana Živković https://creativecommons.org/licenses/by-nc-sa/4.0
Апсурдна комедија - како је архитекта прочитао Бекетово читање Дантеа
У овом раду тумачи се архитектонски пројекат Давида Билобрка са мастер студија, Апсурдна комедија (2013), али се услед поливалентности овог архитектонског решења нужно улази у сфере књижевнокритичког и књижевноисторијског испитивања. Пројекат који се овим путем подвгава херменеутичком проучавању и сâм је у својој бити херменеутичан, имајући у виду то да садржи евидентне прототекстове – Дантеову Божанствену комедију и Бекетов опус – које кроз архитекстонски израз имплицитно тумачи. Трећа интертекстуална карика у њему је театролошке природе, с обзиром на то да пројекат своје разрешење у извесном смислу проналази у постдрамском театру. Крајњи резултат Билобрковог испитивања есенцијално је хуманистички утолико што Апсурдна комедија сведочи о савременој људској егзистенцији.
Сва права задржана (c) 2022 Tatjana Ristić https://creativecommons.org/licenses/by-nc-sa/4.0
Присуство фразема са компонентом „око” у преводу Библије на италијански, шпански и српски језик
Предмет истраживања рада јесте анализа фразема са компонентом „око” у италијанском, шпанском и српском, и то оних чије је присуство идентификовано у преводу Библије на ове језике. Методом контрастивне анализе установљен је тип еквиваленције међу ексцерпираним фраземима, под претпоставком да ће постојање апсолутних преводних еквивалената међу фраземима два типолошки сродна језика (италијанског и шпанског) и једног типолошки несродног језика у односу на њих (српског) имплицирати и апсолутну еквиваленцију у преводима текста Библије. Италијански је био полазни, а шпански и српски циљни језици. Циљ истраживања није био проналажење оних фразема за које се може са сигурношћу тврдити да воде порекло из Библије, већ проналажење соматизама са компонентом „око” присутних у данашњем фразеолошком корпусу три посматрана језика, у намери да се утврди да ли је њихова употреба подједнако заступљена у анализираним преводима и да ли и у којој мери, постоје одступања у преводу. Резултати анализе су показали бројне сличности, али и постојање формалне међујезичке дивергенције у преводима, чак и у случајевима када постоји апсолутна еквиваленција међу фраземима, иако је семантичка реализација стихова остала непромењена.
Сва права задржана (c) 2022 Marija Vujovic https://creativecommons.org/licenses/by-nc-sa/4.0
Значај мултикултурне књижевности и њена улога у настави енглеског језика
Циљ овог рада јесте да прикаже значај адекватно одабраног књижевног дела у настави енглеског језика са циљем развијања интеркултуралне компетенције код ученика. Савремени свет обилује међукултурним сусретима, а како би комуникација била успешна, мултикултурална настава се препоручује као потенцијална спона између припадника матичне и циљне културе. У раду ћемо нагласити значај мултикултуралних текстова који би требало бити примењивани у настави од најранијег узраста како би помогли ученику да, поред овладавања језичким вештинама, спозна свет, те креира лични и критики став према њему. Избор адекватног текста је од великог значаја. Почев од сликовница, бајки, народних прича, преко приповедака па све до савремене прозе. У зависности од интересовања и узраста ученика као и нивоа знања језика, квалитетан избор текста и његова адекватна обрада помоћи ће ученицима да развију саосећање према Другоме. Примена савремених теорија из студија културе могу утицати на способити ученика да препознају идеолошки обојене текстове. У раду ћемо такође предложити неколико активности и савета који се могу применити у настави како би се развила интеркултурална компетенција код ученика коришћењем књижевних текстова.
Сва права задржана (c) 2022 Јована Николић https://creativecommons.org/licenses/by-nc-sa/4.0
Процена знања заснована на перформанси и аутентично оцењивање за Кембриџ А1 испит за децу
Циљ овог рада је да представи могућности преиначавања активности из уџбеника енглеског језика за децу у активности које ће им помоћи да постану свесни карактеристика Кембриџ испита за децу (Pre A1 Starters првобитно назван Cambridge YLE Starters Еxam). Предложене активности се фокусирају на два важна аспекта испита: начине да се што више умањи могућност подбачаја ученика и начине да се повећа валидност теста, односно да се формат теста што више приближи ученицима. Такође, разматра се важан аспект учења – основно знање, јер се нова знања најефикасније стичу надоградњом на постојећa. Претходно наведено довело је до тога да се алтернативно оцењивање користи као најпогоднији начин за примену већ постојећих знања, као и да се деца наведу да размишљају о сопственом учењу. У раду су представљени начини самооцењивања и вршњачке процене аутентичних и на учинку заснованих активности на такав начин да најбоље одговарају задацима из уџбеника и портфолија који су прописани уџбеником који се користи.
Сва права задржана (c) 2022 Лора Петронић Петровић https://creativecommons.org/licenses/by-nc-sa/4.0
Употреба женског морфолошког рода приликом навођења титула и занимања жена у онлајн новинама Блиц у периоду од 2000. до 2018. године
У овом раду бавимо се употребом женског морфолошког рода приликом навођења титула и занимања жена у новинарским текстовима онлајн листа Блиц у периоду од 2000. до 2018. године. Циљ рада је сагледати да ли се употреба женског морфолошког рода кретала узлазном путањом у поменутом периоду. У раду полазимо од претпоставке да ће истраживање на корпусу од 285 онлајн новинарских текстова забележити пораст у употреби женског морфолошког рода због све веће посвећености језичкој родној равноправности и подизању свести о њеној важности. Међутим, очекујемо да ћемо забележити и недоследности у његовој употреби јер је, као што се у коришћеној литератури наводи, медијским кућама допуштено да самостално одлучују о примени језичких и других аспеката медијске родне равноправности. Спроведено истраживање потврдило је обе наведене претпоставке.
Сва права задржана (c) 2022 Сања Маркељић https://creativecommons.org/licenses/by-nc-sa/4.0
Препозитивна допуна у немачком и српском језику
Након краћег представљања основа депенденцијалне граматике на којој је заснован и упознавања читаоца са особинама предлога као врсте речи, предлошких фраза и препозитивне (предлошке, препозиционалне) допуне у немачком и српском језику, овај рад првенствено за циљ има да изложи упоредну анализу реализација предлошких допуна у оригиналу и преводу приповетке Томаса Мана Schwere Stunde ( Тежак час ) , у сврху уочавања сличности и разлика које у том домену постоје, али и осталих тенденција које су типичне за ову класу допуна. Како је анализом одабраног корпуса установљено, препозитивна допуна је у већој мери заступљена и у српском и у немачком језику и одликује се бројним могућностима за реализацију. У основне закључке до којих се поређењем тих могућности у оба језика дошло пре свега се убраја релативно велика сличност у домену реализација које би биле могуће, али је неопходно напоменути и да постоје бројна одступања која су делимично условљена међујезичким разликама, а делом зависе и од уметничке односно преводилачке слободе. Кључне речи: препозитивна допуна, депенденцијална граматика, предлог, немачки језик, српски језик, Томас Ман, Schwere Stunde (Тежак час), контрастирање.
Сва права задржана (c) 2022 Невена Ковачевић https://creativecommons.org/licenses/by-nc-sa/4.0
ОНЛАЈН ЕВАЛУАЦИЈА У НОВОНАСТАЛИМ УСЛОВИМА УСЛЕД КОВИДА-19 У ВИСОКОМ ОБРАЗОВАЊУ У СРБИЈИ
Предмет овог рада су модалитети онлајн наставе који су уведени у високошколским институцијама у Србији услед пандемије Ковида-19 и могућности евалуације путем интернета које проистичу из наведеног вида наставе. У раду најпре приказујемо конзервативну праксу присутну у високом образовању, те указујемо на значај увођења иновација како у наставни процес, тако и евалуацију. Посебну пажњу посвећујемо видовима евалуације подстицајним за развијање вештина код студената, попут аутоевалуације и вршњачке евалуације. Приказом интервјуа са шест предавача на Филолошком факултету Универзитета у Београду и ректорком Универзитета у Београду настојимо да прикажемо неке аспекте онлајн наставе која је услед пандемије вируса Ковид-19 уведена на универзитете у Србији. Такође, указујемо на платформе које су интервјуисани предавачи користили и њихову примену у настави. Поред карактеристика онлајн наставе, разматрамо могућности увођења онлајн евалуације на високошколском нивоу, те упућујемо на предуслове за имплементацију овог вида евалуације. Најзад, анализирамо могуће потешкоће и проблеме који се јавлају приликом учења путем интернета. У раду истичемо да су потребне корените промене у универзитетском образовању, а да би аутоевалуација и вршњачка евалуација могле бити значајни елементи у унапређењу образовног система.
Глотодидактика и језичка образовна политика
Сва права задржана (c) 2021 Живи језици: часопис за стране језике и књижевности
ПРАГМАТИЧКА КОМПЕТЕНЦИЈА СРПСКИХ СТУДЕНАТА ШПАНСКОГ ЈЕЗИКА
Циљ ове студије је да испита прагматичке стратегије које српски студенти шпанског језика користе у говорном чину одбијања. Као метод истраживања, служимо се упитником DCT (Discourse Completion Test). Тачније, представљамо два дијалога у којима учесници морају да одбију све што им се понуди. Рачунамо на две групе: једну групу од 20 српских ученика шпанског језика и једну контролну групу од 20 шпанских изворних говорника. Што се тиче разлика између ове две групе, анализа показује да српски ученици имају тенденцију да користе стратегије извињења праћене адвербијалним интензификаторима (“Lo siento mucho”), елеменат који је ретко коришћен од стране контролне групе. Исто тако, српски ученици шпанског језика често додају маркер учтивости (“por favor”) након молби, што није случај са контролном групом. Како ове две особине нису честе ни у српском језику, резултати нас наводе на закључак да их српски ученици преносе са енглеског, као првог страног језика који већина Срба учи у школи. Такође, контролна група користи детаљнија објашњења и доста лексичких негација (“Imposible”), што није случај са српским ученицима шпанског. Што се тиче сличности, требало би напоменути да обе групе примењују доста неформалних вокатива (“tío, hombre”) и поштапалица (“pues, es que”), две формуле иначе честе у шпанској култури.